kalixlouiis/myanmar-wikipedia-corpus huggingface dataset:
ထိုခေတ်၏ ထင်ရှားသော ဂီတစာဆိုကြီးမှာ ဝန်ကြီး ပဒေသရာဇာဖြစ်သည်။
ဝန်ကြီး ပဒေသရာဇာသည် ကြိုးသီချင်း၊ သီချင်းခံ၊ တျာချင်း ဇာတ် ချင်းတို့ကို စပ်ဆိုခဲ့သည်။
ပုဂံပြည်သို့ ဗုဒ္ဓသာသနာ မရောက်မီက နတ်ကိုးကွယ်မှုတို့ ရှိခဲ့သည်ဖြစ်ရာ နတ်ပွဲကျင်းပ၍ သီဆိုကခုန်မှုတို့ကို ပြုခဲ့ကြသည်။
ထို့ကြောင့် အင်းဝခေတ်တိုင်အောင် ကျေးလက်များ၌ နတ်ပွဲကျင်းပမှုများ ရှိနေသေး၍ ဝန်ကြီးပဒေသရာဇာသည် ၃၇ မင်းနတ်သံ (အဲချင်း)များ၊ နတ်ယိုင်သံများကိုလည်း ရေးစပ်ခဲ့သည်။
အတီးအမှုတ် တူရိယာဖက်တွင် ပတ်ဆိုင်းများသည် ထိုခေတ်မှစ၍ ပေါ်ပေါက်ခဲ့လေသည်။
ကုန်းဘောင်ခေတ်၏ နှစ်ပေါင်း ၁ဝဝ ခန့်အတွင်း၌ ဂီတ သဘင်ပညာသည် အဘက်ဘက်မှ တိုးတက်ဖွံ့ဖြိုး လာသည်။
နိုင်ငံခြားနှင့် အဆက်အဆံ များလာသဖြင့်လည်း ဂီတအနု ပညာတို့သည် ပို၍ ကြွယ်ဝလာသည်။
အတီးအမှုတ် တူရိယာပစ္စည်းများလည်း ပိုမို များပြားစုံလင်လာသည်။
ဘကြီးတော် စစ်ကိုင်းမင်း လက်ထက်တွင် ဘိုးတော်မင်းတရားလက်ထက်က ကျင်းပခဲ့သော နတ်ပွဲအစီအစဉ်များနှင့် ရှေးက သီဆိုတီးမှုတ်ပုံများကို စုဆောင်း မှတ်သားရန် မြဝတီဝန်ကြီးဦးစအား တာဝန် ပေးအပ်တော်မူသည်။
ထို့ပြင် မုံရွေးဇေတဝန် ဆရာတော်အား ရှေးသီချင်းများကို စုဆောင်းပေးရန် လျှောက်ထားသဖြင့် ရှေးသီချင်းများကို စုဆောင်းပေးခဲ့ရလေသည်။
ကုန်းဘောင်ခေတ်တွင် အထူးခေတ်စားခဲ့သော သီချင်းများ မှာ ပတ်ပျိုး၊ ယိုးဒယား၊ တေးထပ်၊ ဘောလယ်၊ လေးချိုး၊ သဖြန်နှင့် မွန်သီချင်းများဖြစ်သည်။
ယင်း သီချင်းများမှာ အထူးသဖြင့် နန်းတွင်း၌ အသုံးတော်ခံရသော အီနောင်၊ ရာမ၊ သင်္ခပတ္တ၊ ကေသာသီရိဇာတ်တို့၏ ဇာတ်ကွက် ဇာတ်လမ်း ဆိုင်ရာ အတွက် စပ်ဆို သီကုံးကြခြင်း ဖြစ်သည်။
နိုင်ငံတိုင်းခြားနှင့် အဆက်အဆံများသော ခေတ်ဖြစ်၍၊ တေးသွားများတွင် ကြေးခရာသံ၊ ဗရင်ဂျီဩသံ၊ ထားဝယ်ဒိန်းသံ၊ ကရင်ဩသံ၊ ယိုးဒယားသံ၊ ကောင်းတုံသံ အစ ရှိသည့် အသံများ ကို အတု ယူ၍ ဆန်းသစ်တီထွင် စပ်ဆိုခြင်း ပြုကြသည်။
( မြန်မာ ဇာတ်သဘင်) ယင်းသို့ နိုင်ငံခြားသံများကို ယူသော်လည်း မြန်မာ့မူ၊ မြန်မာ့ဟန် မပျက်စေအောင် သိမ်းသွင်းသောနည်းဖြင့် သီချင်း များကို စပ်ဆိုခဲ့ကြလေသည်။
ကုန်းဘောင်ခေတ်၏ ထင်ရှားသော တေးဂီတစာဆိုတော်ကြီး များမှာ မြဝတီမင်းကြီး ဦးစ၊ ပြင်စည်မင်းသား၊ ဇာတ်ဆရာ ဦးကျောက်ခဲ၊ ငယ်တိုးအတွင်းဝန် ဦးကျီစိုး၊ မင်းကြီးကတော် ခင်ဆုံ၊ အနောက်နန်းမိဖုရား မမြကလေး၊ လှိုင်ထိပ်ခေါင်တင်တို့ ဖြစ်ကြသည်။
ဦးစ စပ်ဆိုသော သီချင်းများအနက် သီချင်းခံနှင့် ပတ်ပျိုး တို့သည် မြန်မာ့ဂီတသမိုင်းတွင် မှတ်တမ်းတင်ရလောက်အောင် ထူးခြားကောင်းမွန်သည်။
ပြင်စည်မင်းသား၏ ယိုးဒယားသံ ရှစ်မျိုးဖြင့် သီကုံးစပ်ဆိုထား သော ယိုးဒယား သီချင်းများ ရှစ်ပုဒ်သည်လည်း ထူးခြား ကောင်းမွန်သော သီချင်းများ ဖြစ်ကြသည်။
ဂီတသမိုင်းတွင် ထူးခြားကောင်းမွန်သော အဖွဲ့တစ်ဖွဲ့အဖြစ် မှတ်တမ်းတင်ရသော သီချင်းတစ်မျိုးမှာ လှိုင်ထိပ်ခေါင်တင်၏ ဘောလယ် ဖြစ်လေ သည်။
ဦးစနှင့် ပြင်စည် မင်းသားတို့သည် နိုင်ငံခြားသံများကို အများဆုံး အသုံးပြု၍ မြန်မာသီချင်းများကို ရေးစပ်ခဲ့ကြသော်လည်း အရိုးကို အရွက်မဖုံးစေခဲ့ကြပေ။
မြန်မာသီချင်းများကို စပ်ဆိုကြရာ၌ တေးသွားထက် တေးသားစကားလုံး အဓိပ္ပာယ်ရှိပြီးလျှင် ကာရန် ပြေပြစ်မှုကို ပို၍ အလေးအနက် ထားကြသည်။
ကုန်းဘောင်ခေတ်တွင် သဘင် သည်များသည် အအုပ်အခံ၊ ကာရန်ဝါကျ မညီသောသီချင်း၊ ဂိုဏ်းမလွတ်သော သီချင်း၊ သာသနာကို ထိပါးပုတ်ခတ် သော သီချင်းများကို စပ်ဆိုခြင်း မပြုရချေ။
ထိုသီချင်းမျိုး မစပ်ဆိုကြရန် သဘင်ဝန် များက ကြပ်မတ်ပေးရ၍၊ ယင်းသီချင်းမျိုး သီဆို ခဲ့လျှင် သီကုံးသူအား လက်ကို၊ သီဆိုသူအား လျှာကို အပြစ် ပေးလေသည်။
သရေခေတ္တရာ၊ သထုံ စသော နိုင်ငံများ ခေတ်မှ စ၍ ရာဇဝင်တစ်လျှောက် စိုးစံခဲ့ သော မြန်မာမင်းများ လက်ထက် တွင် အဆိုအတီးစသော စိုးစံခဲ့သော သဘင်ပညာသည်အစဉ်အဆက် တိုးတက်ခဲ့သည်။
ထီးသုံး နန်းသုံး ပညာတစ်ရပ် ဖြစ်၍ ဘုရင် စိုးစံမင်းတို့၏ မြှောက်စားခြီးမြှင့်မှုကို ခံယူနိုင်ရန် စပ်ဆို သီကုံးကြသော သီချင်းများသည်လည်း ဘုန်းတော်ဘွဲ့ များသာ များပြားခဲ့သည်။
တောဘွဲ့၊ တောင်ဘွဲ့၊ မြို့ဘွဲ့၊ မောင် ဘွဲ့တို့ကို ပင်လျှင် ထီးသုံးနန်းသုံး စကားလုံး များဖြင့် စပ်ဆိုကြ၍ ဘုရင့်ဘုန်းတော်ကို မသိမသာ ထည့်သွင်း ချီးကျူးကြလေသည်။
သို့သော် မြန်မာအမျိုးသားတို့သည် ဂီတဝါသနာ ထက်သန် သော လူမျိုးဖြစ်သည်။
ထို့ကြောင့် အဆိုအက အတီးအမှုတ် သည် ရွှေနန်းတော်တွင်း၌သာ စည်ပင် ဖွံ့ဖြိုး နေသည် မဟုတ် ပေ။
ရွှေနန်းတော်သုံး တေးဂီတများ (ဝါ) သီချင်းများကို စာဆိုတော် အကျော်အမော်များက သီကုံးဆက်သွင်းနေစဉ်၊ မြို့နေလူထုနှင့် ကျေးလက်လူထုတို့သည်လည်း မိမိတို့၏ မိရိုး ဖလာ ဓလေ့ထုံးစံများ၊ မိမိတို့ ဆောင်ရွက်ရသောလုပ်ငန်းများ အကြောင်းကို တေးသီ၍ ဆိုကြသည်။
ထို့ကြောင့် အဲချင်းများ၊ အိုင်ချင်းများ၊ ပုံကြီးသံများ၊ မောင်းထောင်းသံ သီချင်းများလည်း ပေါ် ပေါက်ခဲ့သည်။
ရွှေနန်းတွင်းသုံး ပိမ္ဗာလွှဲချင်း၊ ဧယာဉ်လွှဲချင်းတို့ကို သီကုံးစပ်ဆိုကြသကဲ့သို့ အရပ်သုံးသား ချော့သီချင်းများကိုလည်း စပ်ဆိုသီကုံးခဲ့ကြသည်၊ နန်းတွင်းသုံးသီချင်းများသည် ရွှေတိုက်စာရင်းဝင်များ ဖြစ်၍ မှတ်တမ်း တင်ထားခဲ့သောကြောင့် အစဉ်အဆက် တည်တံ့နိုင်ခဲ့သော် လည်း၊ အရပ်သုံးသီချင်းများကိုမူ အဆက်ဆက်က မှတ်တမ်း တင်ခဲ့မှု နည်းပါးလှသဖြင့် မိဖဘိုးဘွားမှ သားမြေများသို့ နှုတ်တိုက်ချ‌ ပေးသော အမွေအနှစ်များ အဖြစ်ဖြင့်သာ တည်တံ့ နိုင်ခဲ့ပြီးလျှင် ရှေးပဝေသဏီက အရပ်သီချင်း၊ ရိုးရာသီချင်း များစွာတို့ တိမ်ကော ပျောက်ပျက်ကုန်ခဲ့မည်မှာလည်း ယုံမှားဖွယ်ရာ မရှိချေ။
သီပေါဘုရင် ပါတော်မူပြီးနောက်တွင် ရှေးမြန်မာသီချင်းကြီး များကို ရှေးဂီတပညာရှင်ကြီးများ က အထူး ထိန်းသိမ်းခဲ့ကြသည်။
ရှေးသီချင်းကြီးများသည် တေးသွားတစ်မျိုးတည်းကိုပင် နှစ်မျိုးသုံးမျိုး ကွန့်၍ သီဆိုနိုင်သည်။
တစ်နည်းအားဖြင့် ဆိုလျှင် ဆိုနည်းဆိုဟန် ကွန့်၍ ဆိုနိုင်သည်။
သီချင်းကြီးများသည် ခက်ခဲ နက်နဲလှသဖြင့် သီချင်းကြီး တစ်ပုဒ်ကို စည်းဝါးကျနစွာဖြင့် စံနစ်တကျ သီဆိုနိုင်ရန် ဂီတ ဆရာများထံ စံနစ်တကျ သင်ယူကြရသည်။
ထို့ကြောင့် ဝါသနာ ကြီးလွန်းသူများမှ တစ်ပါး သီချင်ကြီးများကို လေ့လာ လိုက်စားသူ နည်းပါးသည်။
အချို့သည် ကြားဘူးနားဝ ရှိသမျှ ဖြင့် ဆိုကြ တီးကြသဖြင့် ဆိုဟန်တီးဟန်တို့ ကွဲပြားခဲ့သည်များ လည်း ရှိသည်။
ထို့ကြောင့် ရှေးဂီတပညာရှင်ကြီးများ သည် ရှေး သီချင်းကြီးများ မူမှန်အတိုင်း ရှိလေအောင် ကြိုးစား ထိန်းသိမ်း ပေးကြသည်။
တိမ်မြုပ်ပျောက်ကွယ်သွားခြင်း မဖြစ်ရလေအောင် ရှေးသီချင်းကြီးများကို စုဆောင်း သိမ်းဆည်းထား၍ စာတစ်အုပ် ကျမ်းတစ်ဆောင် ဖြစ်အောင် ပြုစုခဲ့ကြသဖြင့် ဂီတမေဒနီ ကျမ်း၊ မဟာဂီတသစ်၊ မဟာဂီတပေါင်းချုပ်၊ဂီတဝိသောဒနီကျမ်း စသည်တို့ ပေါ် ထွက်ခဲ့သည်။
ကဗျာဗန္ဓသာရကျမ်းတွင် ကဗျာ လင်္ကာ သီချင်း စပ်ဆိုနည်းများဖြင့် ပုံစံပြ ကဗျာလင်္ကာ သီချင်းစပ်ဆိုနည်းများနှင့် ပုံစံပြ ကဗျာလင်္ကာများကိုပါ ထည့်သွင်း ဖော်ပြထားလေသည်။
မြန်မာသီချင်းများသည် တူရိယာအတွဲအဖက်နှင့် သီဆိုက ပို၍ နားဝင်ငြိမ့်ညောင်း သာယာပြီးလျှင် ဂီတ အရသာ ပိုမို နားဝင်ငြိမ့်ညောင်း သာယာပြီးလျှင် ဂီတအရသာ ပိုမို ပြောင် မြောင်လေသည်။
ထို့ကြောင့် သီချင်းများကို သောတလင်္ကာ ရ ဂီတ ဟုခေါ်ဆိုသည်။
ကြိုးဘွဲ့၊ သီချင်းခံ စသည်တို့သည် သောလင်္ကာရ တေးဂီတတစ်မျိုး ဖြစ်ကြသည်။
တူရိယာ အတီးအမှုတ် မပါဘဲ သီဆိုနိုင်သော ရတု၊ ရကန်၊ လူးတား စသည်တို့ ဝစနာလင်္ကာရ ဟု ခေါ်ဆို၍ ယင်းတို့ကို ရှေး ပညာရှင် တို့က သီဆိုသည့်အခါ တေးသွားအတိုင်း မဟုတ်ဘဲ သီဆိုသူ အသံဝဲ မသွားစေရန် ထိန်းပေးသော သဘော၊ အထောက်အကူ ပေးသော သဘောဖြင့် တူရိယာ အတီးသမာ တို့က တစ်ခါတစ်ရံ တူရိယာတို့ကိ 'တို့' ပေးကြလေသည်။
သီချင်းသီဆိုတီးမှုတ်သူတို့သည် နာရီနှင့် သံစဉ်ကို သိနားလည် ထားရန် လိုအပ်ပေသည်။
နာရီ ဟူသည် အချိန်ကို ဆိုလို၍ သီဆိုသံကိုလည်းကောင်း၊ တီးမှုတ်သံ ကိုလည်းကောင်း ပိုမို ရသပေါ်အောင် ပိုင်းဖြတ်ပေးသော စည်းနှင့်ဝါး ဖြစ်သည်။
သံစဉ် ဆိုသည်မှာ သီဆိုသော တေးဂီတနှင့်တူရိယာ တို့၏ အသံများသည် နားဆင် ကြသူများ၏ သောတအာရုံ၌ ငြိမ့်ညောင်း သာယာစေခြင်း ငှါ ပညာရှင်တို့သည် စီစဉ်ထားသော မိတ်ဖက် သံများ ဖြစ်လေ သည်။
သီချင်းတေးသွား တီးလုံးပုံစံ အမျိုးအစား များပြား လာရာ သီဆိုတီးမှုတ်သူတို့ တစ်ညီတစ်ညွှတ်တည်း ပုံသေကားချ လိုက်နာကြရန် စည်း၊ ဒုန်၊ သံစဉ် ဟူ၍ စံနစ်မူများ ဖြစ်ပေါ်လာရလေသည်။
သီချင်းတစ်ပုဒ်ကို သီဆိုတီးမှုတ်သောအခါ အဆိုနယ်၊ အတီးနယ်၊ အမှုတ်နယ် ဟူ၍ ရှိကြရာ ဆိုင်ရာတာဝန်ကို ကျေပွန်၍ သူတစ်ပါး၏ နယ်ကို မနှောက်ယှက်မိစေရန် စည်းဝါးသံစဉ်တို့ကို သက်ဆိုင်သူတို့သည် သဘောပေါက် နားလည်ထားကြသည်။
မြန်မာဂီတသည် အတီးသည် အဆို ၏အခြံအရံ (အဖေးအမ သဘော)မဟုတ်ချေ။
သဘောတူဘက် တွဲထားခြင်းမျိုးသာဖြစ်သည်။
ဆိုသူသည် တီးကွက် အဝင် အထွက်၊ စည်းဝါးအဝင်အထွက်ကို စောင့်၍ ခွင်ကျအောင် တီးရသည်။
ဆိုသူနှင့် တီးသူတို့သည် ခွင်ကျအောင် ဆို တီး နေသမျှ ကာလပတ်လုံး ခွင်အတွင်းတွင် ဆိုသူက လည်း ကွန့်ချင်တိုင်း ကွန့်နိုင်သည်။
တီးသူကလည်း ကွန့်ချင်တိုင်း ကွန်နိုင်သည်။
အဆိုကောင်းသူ၏ သဘောသည် အသံ၏ ဩဇာဂုဏ်ထက် လေယူလေသိမ်း၊ အဆွဲအငင်၊ မေးဝဲမေးရိုက် စသော ကျွမ်းကျင်မှုဂုဏ် ဖြစ်လေသည်။
တူရိယာသံစုံတို့သည် သီဆို သော တေးဂီတ၏ တေးသွားကို အနီးကပ်ဆုံး ပီသအောင် လိုက်လျော တီးမှုတ်ပေးရ၍၊ သီချင်း၏ အမျိုးအစား၊ တေး သွား အဓိပ္ပာယ်ကို လိုက်ကာ အရွှင်အခန့်၊ အသာ အယာ၊ အလွမ်းအဆွေး ရသ ပေါ်အောင်လမ တီးမှုတ်ပေးရသည်။
သီဆိုသူ ကလည်း တူရိယာကို အပြန်အလှန် လိုက်လျောသောအား ဖြင့် သီဆိုပေးရာ တေးသွား၏ သာယာမှုကို သာ ပဓာနမထားဘဲ တေးသွား၏ စကားလုံး တို့ကို အတတ်နိုင်ဆုံး ပီသအောင် ဆိုပေးမှ သာလျှင် သီချင်း၏ အဓိပ္ပာယ်ပေါ်နိုင်သည်။
သီဆို တီးမှုတ်သူတို့သည် တျာတေ တျောဟူ သော ဂီတသံစဉ်၏ မိတ်ဖက်သံများကိုလမ အထူး သိနားလည်ထားကြရသည်။
ကဗျာ တွင် ကာရန်မှန်ရန် လိုအပ်သကဲ့သို့ သီချင်း တွင် အသံမှန်ရန် လိုအပ်ပေသည်။
( မြန်မာဂီတ) ရှေးမြန်မာသီချင်းများတွင် အစ၊ အလယ်၊ အဆုံး သုံးပိုင်း ပါရှိသည်။
စာပေတစ်ပုဒ်၌ နိဒါန်းခေါ် စကားချီးကဲ့သို့ သီချင်း တွင်လည်း ခွန်းထောက် ဟူ၍လည်းကောင်း၊ သံဖြန် ဟူ၍လည်းကောင်း ရှိသည်။
သီဆိုသူသည် မိမိ သီဆိုမည့် အသံနှင့် တူရိယာ၏ တျာသံကို ထောက်လှမ်း အသံစမ်းခြင်း ဖြစ်သည်။
ထိုနောက်မှ စာကိုယ် တေးသွားကို သီဆိုကြသည်။
နောက်ဆုံး၌ စာတစ်ပုဒ်၏ နိဂုံးကဲ့သို့ သံဖြန်ဖြင့်လည်းကောင်း၊ သံထောက်ဖြင့် လည်းကောင်း၊ သံဖြန်တို့ကိုလည်းကောင်း၊ နိဂုံးဖြစ်သော သံဖြန်၊ သံထောက်တို့ကိုလည်းကောင်း ဆိုမည့် တေးသီချင်းတို့နှင့် ဆီလျော်အောင် စပ်ဆိုထားကြလေသည်။
အဆိုပိုင်း၌ အထက်ပါအတိုင်း သုံးပိုင်းရှိသကဲ့သို့ အတီး ပိုင်း၌လည်း အခံ၊ အခင်း၊ အခု၊ သို့မဟုတ်၊ အဖြည့်၊ အတော ဟူသော အင်္ဂါရပ်များဖြင့် ပြည့်စုံရသည်။
သီဆိုမည့် သီချင်းကို တူရိယာ၏ မူတည်သံအား အခြေထား၍ သီဆိုတီးမှုတ်ရသည် ဖြစ်ရာ၊ အတီးအမှုတ်က မူတည်သံ၏ တျာတေ တျော မိတ်ဖက်သံများဖြင့် အသံ စမ်းပြ ပြီးလျှင် တေးခံသင့်သော သီချင်းများကို သီချင်း အမျိုးအစားအလိုက် အခံ တီးပေး ရခြင်းကို အခံ ဟုခေါ်သည်။
ကြိုးခံ၊ ဘွဲ့ခံ၊ ပတ်ပျိုးခံ စသော တေးခံတို့သည် သီဆိုမည့်သီချင်းနှင့် ဆီလျော် သက်ဆိုင်မည့် နာရီသံစဉ်တို့ဖြင့် စီစဉ်ထားသော တီးလုံးဖြစ်လေသည်။
တူရိယာက အခံ တီးပေးပြီးနောက်၊ သီဆိုမည့် သီချင်း၏ တေးသွားစာသား၏ ရှေ့က အလိုက်သိစွာ တင်ကြို၍ နား ထောင်ကောင်းအောင် စည်းဝါး၏ တစ်စိတ်တစ် ဒေသမျှလောက် တီးမှုတ် လမ်းခင်းပေးသည်ကို အခင်း ဟုခေါ်သည်။
နာရီ စည်းဝါးအတွင်း၌ တေးသွားစာသွားနှင့် ဝါးချက်တွင်ဟာ၍၊ သို့မဟုတ် ဟနေသော နောက်ပိုင်းကို နားထောင်ကောင်းအောင် တီးမှုတ် ဖြည့်စွက်ပေးခြင်းကို အခု၊ သို့မဟုတ် အဖြည့်ဟု ခေါ်သည်။
တေးသွား အပိုဒ်တို့၏ အဆုံးများတွင် တီးမှုတ် ပေးရခြင်းကို အတော ဟု ခေါ်သည်။
မြန်မာသီချင်း များကို နှစ်ခါပြန် ဆိုလေ့ရှိရာ၊ နရီစည်းဝါး တို့သည် ပထမအကြိမ် ဆိုသည့်အတိုင်း ဒုတိယအကြိမ်၌လည်း ကိုက်ညီကြောင်း ပြသရန်ဖြစ်လေသည်။
တူရိယာသံနှင့်တွဲ၍ သီဆိုရသော သီချင်းကြီးများကို စတင် သင်ကြားဆည်းပူးရာ၌ ဝါးလတ်စည်း သုံးသော ကြိုးသီချင်း များက စ၍ စည်းဝါးပိုင်နိုင်အောင် စတင် သင်ကြားကြရာ၊ ပထမဆုံး သင်ကြား သင့်သော ကြိုးသီချင်း သည် ဝန်ကြီး ပဒေသရာဇာ ရေးသားလမ စပ်ဆိုခဲ့သော ထံတျာ တေရှင် အစချီ ပုစဉ်းတောင်သံကြိုးဟု ဂီတပညာရှင်ကြီးများက ဆုံးဖြတ်ခဲ့ကြသည်။
မြန်မာဘုရင် ပါတော်မူပြီးသည့်နောက်တွင်မူ ရှေးမြန်မာ သီချင်းကြီး သီချင်းခံများကို စပ်ဆိုသီကုံးမှု မရှိ သလောက် ဖြစ်ခဲ့သည်။
ထိုခေတ်မှစ၍ နောက်ပိုင်းတွင် စပ်ဆို ကြသော သီချင်းများကို ကာလပေါ် သီချင်း များ ဟုခေါ်ဆိုကြလေသည်။
ဗြိတိသျှ အစိုးရ တို့၏ အုပ်ချုပ်ရေးခေတ်အဦးပိုင်းလောက်တွင် မင်းပွဲစိုးပွဲ အလှူပွဲများ၌ မင်းသမီးကြီးများကို ငှား၍ သီချင်း ကြီးများဖြင့် သီဆိုဖျော်ဖြေသော အလေ့အထ ရှိခဲ့ရာ အငြိမ့် ထိုင်ဆို ဟုခေါ်သည်။
နာမည်ကျော် ဇာတ်မင်းသား မင်းသမီး များအတွက် သီချင်းများကို များသော အားဖြင့် ဂီတစာဆိုကြီး ဦးလူကလေး က ရေးစပ်ပေးသည်။
ဦးဘိုးစိန်၏ ဂီတစာဆို များ ဖြစ်ကြသော ဦးကျော်လှ၊ ဧရာဝဏ် ဦးအောင်ဒွန်းနှင့် ဦးသာဇံ တို့အပြင် ဦးပြုံးချို (မဟာဂီတ)၊ ပိဋကတ်ဆရာမောင်၊ ဦးကြည် တို့သည် ဂီတအရသာ ပြည့်ဝ၍ စာသား အဓိပ္ပာယ် လေးနက် သော သီချင်းများကိုလမ ရေးစပ်ခဲ့ကြလေ သည်။
၁၉၁ဝ ပြည့်နှစ် ခန့်မှစ၍ မြန်မာနိုင်ငံတွင် ဓာတ်စက်ဓာတ်ပြားများခေတ်စား လာရာ သီချင်းကြီးများ၊ ဇာတ်ထုတ်များ၊ နာမည်ကျော်ဆိုင်း ဆရာကြီးများ၏ ဆိုင်းတီးလုံးများကို ဓာတ်ပြားသွင်းခဲ့လေသည်။
ပထမ ကမ္ဘာစစ်အတွင်းမှ စတင်၍ မြန်မာဂီတ တွင် အနောက်တိုင်း ဂီတသည် တစ်စတစ်စ ပါဝင် ရောယှက်လာသည်။
ပထမတွင် ကာလပေါ် သီချင်းများကိုလည်း သီချင်းကြီး များကဲ့သို့ ရှည်ရှည်လေးလေး ဆွဲငင် သီဆိုကြ ရသည်။
အနောက်တိုင်း ဂီတ၏ အငွေ့အသက် ဝင်ရောက်လာအခါ ခပ် ဆတ်ဆတ်၊ ခပ်ပြတ် ပြတ် သီဆိုရသော သီချင်းမျိုးကို စပ်ဆို လာကြသည်။
တေးသွား ဆန်းသစ်လာသည်နှင့်အမျှတူရိယာ အဖက်အစပ်တွင်လည်း ဆန်းသစ်လာကြသည်၊ သီချင်းဓာတ် ပြားများလည်း ပို၍ ထွက်လာလေသည်။
ထိုခေတ်တွင် အသံတိတ် မြန်မာရုပ်ရှင်များ ပေါ်ထွက်လာ ရာ၊ ဇာတ်လမ်း ဇာတ်ကွက် ပို၍ လေးနက် ပြီးလျှင် သရုပ် ပေါ်စေရန် အပြင်မှ တေးသံဖြင့် ဖြည့်စွက်ပေးရသည်။
ထို့ကြောင့် အသံတိတ် ရုပ်ရှင်များတွင် တူရိယာအဖွဲ့များ ပါရသော အစဉ်အလာတစ်ရပ် ဖြစ်လာသည်။
ထိုတူရိယာ အဖွဲ့များသည် ရုပ်ရှင် အတွက်သာမဟုတ် အလှူအတန်း ပွဲနေပွဲထိုင်များတွင်လည်း ဧည့်ခံ တီးမှုတ် ဖျော်ဖြေပေးကြသည်။
ထိုအဖွဲ့ များသည် ကာလပေါ် သီချင်းများကို များသော အားဖြင့် သီဆိုတီးမှုတ် ဖျော်ဖြေပေးကြရာ၊ ထိုခေတ်၏ ကာလ ပေါ် ဂီတစာဆိုများမှာ ဆရာခါ၊ ဆရာတာ၊ နန်းတော်ရှေ့ ဆရာတင်၊ ဝိုင်အမ်ဘီ ဆရာတင်၊ မြန်မာညွှန့် ဆရာတင် စသည်တို့ ဖြစ်ကြလေသည်။
ဗြိတိသျှ အစိုးရအအုပ်ချုပ်ခံ ကာလအပိုင်းအခြား အတွင်း ရေးစပ်ကြသော သီချင်းများမှာ များသောအားဖြင့် အချစ်ရေးကို အဓိက ထားသည်သာ များသည်။
၁၉၃ဝ ပြည့်နှစ် တစ်ဝိုက် တွင် ဝိုင်အမ်ဘီ ဆရာတင် ရေးစပ်ခဲ့၍ ယခု နိုင်ငံတော်သီချင်း ၏ ရှေ့ပြေးဖြစ်သော တို့ဗမာသီချင်းကဲ့သို့ အမျိုးသားစိတ် လှုံဆော်ပေးသည့် သီချင်းမျိုး၊ နန်းတော်ရှေ့ဆရာတင်၏ သူဌေးဝါဒကဲ့သို့ အယူအဆတစ်ခုခုကို ဖော်ပြသော သီချင်းမျိုး၊ ရွှေတိုင်ညွှန့် ရေးစပ်သော ဝိစိတြနှင့် မိဘမေတ္တာ ကဲ့သို့ ဇာတ်၊ နိပါတ်တော်တို့မှ အဖြစ်အပျက် အကြောင်းအရာတို့ကို တင်ပြ သော သီချင်းမျိုး တို့လည်း ရံဖန်ရံခါ ပေါ်ထွက်ခဲ့သည်။
ထိုခေတ် တွင် ထင်ရှား သော ဂီတစာဆိုများမှာ ဦးကျင်ခဲ၊ နန်းတော်ရှေ့ ဆရာတင်၊ ဝိုင်အမ်ဘီ ဆရာတင်၊ မြန်မာညွှန့် ဆရာတင်၊ ဒဂုန်ဆရာတင်၊ အရှေ့ပိုင်းဆရာချစ်၊ ၁၂ လမ်း ဆရာဖောင်၊ ရွှေတိုင်ညွှန့်၊ ဆရာတောက်၊ အေဝမ်းဆရာညှာ၊ သဟာယ ဆရာတင်၊ မြို့မငြိမ်းစသည်တို့ ဖြစ်ကြသည်။
ဒုတိယကမ္ဘာစစ်မတိုင်မီ ခေတ်တွင် မြန်မာအသံထွက် ရုပ်ရှင်များ ပေါ်ထွက်လာရာ၊ ရုပ်ရှင်မှ မြန်မာ အသံထွက် ဇာတ်လိုက်များက သီးခြား ဓာတ်ပြားသွင်းသော သီချင်းများကို လူကြိုက်များခဲ့သည်။
ရေးဖွဲ့သော အကြောင်းရပ်များမှာ အထက်တွင် ဖော်ပြခဲ့သည့်အတိုင်း ချစ်ရေးချစ်ကိစ္စ၊ မောင်ဘွဲ့ မယ်ဘွဲ့ သီချင်းမျိုးတို့သာ များပြားသည်။
နန်းတော်ရှေ့ ဆရာတင်၊ ရွှေတိုင်ညွှန့်၊ အေဝမ်းဆရာညှာ၊ သဟာယ ဆရာတင်၊ မြို့မငြိမ်းတို့၏ လက်ရာသီချင်းများသည် ခေတ်စား လျက်ပင်ရှိသည်။
ထိုခေတ်တွင် အသံလွင့်ဌာနကို ဖွင့်လှစ်ခဲ့ရာ၊ သီချင်းကြီး တီးဝိုင်းမှ သီချင်းကြီးများ၊ ကာလပေါ် တီးဝိုင်းမှ ကာလပေါ် သီချင်းများကို အသံ လွှင့်ခဲ့ကြလေသည်။
ဥရောပတိုက်၌ ဒုတိယကမ္ဘာစစ်ကြီး စတင် ဖြစ်ပွားလာသောအခါ မြန်မာပြည်တွင် နိုင်ငံရေးလှုပ်ရှားမှုများ ပြင်းထန် လာသည်။
ထိုအခါ အမျိုးသားစိတ် နိုးကြားရေး၊ တက်ကြွ ရေး ကို လှုံ့ဆော်ပေးသော သီချင်းများ ပိုမို ပေါ်ထွက်လာသည်။
တေးဂီတတို့တွင်လည်း ခေတ်၏ အဖြစ်သနစ်တို့သည် ထင်ဟပ်ပြတတ်ပေရာ၊ ဒုတိယကမ္ဘာစစ်ခေတ်အတွင်း ဗြိတိသျှ အစိုးရသည် မြန်မာ့မြေပေါ်မှ ဆုတ်ခွာခဲ့ရပြီးနောက်၌ မြန်မာ့ လွတ်လပ်ရေးအတွက် ကြိုးပမ်းခဲ့ကြသော ဗိုလ်ချုပ်အောင်ဆန်း အမှူးပြုသည့် ရဲဘော်သုံးကျိပ်အား ချီးကျူး ဖွဲ့ဆိုသော သီချင်း များ၊ မြန်မာ့မြေပေါ်၌ ကြီးဆိုးနေသော ဖက်ဆစ်ဂျပန်တို့အား တော်လှန်ရန် အမျိုးသားစိတ် တက်ကြွစေသော သီချင်းများကို သီကုံးစပ်ဆိုခဲ့ကြသည်။
မြန်မာပြည်တွင် ဂျပန်တို့ စိုးမိုးနေစဉ်အတွင်း ရန်ကုန်မြို့၌ လူရုပ်ရှင်ဆန်သော ပြဇာတ်များ ပေါ်ပေါက်ခဲ့ရာ၊ ပြဇာတ် သီချင်းများ ခေတ်စား ခဲ့ပြန်သည်။
သို့သော် စစ်ကြီးပြီး၍ ရုပ်ရှင်များ ပြန်လည် ရိုက်ကူး ထုတ်လုပ်နိုင်ကြသောအခါ ပြဇာတ်များ ခေတ်တိမ်၍ ရုပ်ရှင်များ တွင်ကျယ်လာသည်။
အသံလွှင့်ဌာနမှ ကာလပေါ်သီချင်းများလည်း ရေပန်းစားစ ပြုလာလေသည်။
လွတ်လပ်ရေးခေတ်တွင် လွတ်လပ်ရေး ကြွေးကြော်သံ သီချင်းများ ပေါ်ပေါက်ခဲ့သည်။
သို့သော် ခေတ်အလိုက် ပေါ်ပေါက်လာသော တေးဂီတများ ဖြစ်၍ အချိန်ကာလ ကြာ မြင့်စွာ ခေတ်စားခဲ့ခြင်း မရှိချေ။
လွတ်လပ်ရေးရပြီးသည့် နောက်ပိုင်းတွင် ဂီတသီချင်း စပ်ဆိုမှု၌ ထူးခြား တိုးတက်မှု မရှိလှသည့်ပြင်၊ ဂီတ ဦးတည်ချက် သည်လည်း မည်မည်ရရ မရှိခဲ့ပေ။
နိုင်ငံရေးအစိုးရ၏ စီမံကိန်းများကို သရုပ်ဖော်သော တေးသီချင်းများကို တစ်ခါတစ်ရံ သီဆိုကြသော်လည်း မကြာမီ တိမ်မြုပ်ပျောက်ကွယ်သွားကြသည်။
နိုင်ငံခြားသီချင်းများကို ပုံတူကူးချ သီဆိုကြသော သီချင်းပေါင်း မြောက်မြားစွာ ပေါ်ထွက်ခဲ့သည်၊ ဂီတစာဆို အများအပြားက သီချင်းများကို ရေးစပ်ကြ၍ များပြားလှစွာသော အဆိုတော်များက အသံလွှင့် သီဆိုကြသည်။
အနောက်တိုင်း တူရိယာများကို တီးမှုတ် သုံးစွဲမှု အလွန်များလာသည်။
တေးသွား သာယာငြိမ့်ညောင်း ပြီးလျှင် စာသားအဓိပ္ပာယ်လေးနက်၍ အသားပါသော မြန်မာ ဆန်ဆန် ကာလပေါ်သီချင်းမျိုးကား အလွန်နည်းပါးစွာလျှင် ပေါ်ထွက်ခဲ့သည်။
တော်လှန်ရေး အစိုးရ၏ ဆိုရှယ်လစ် နိုင်ငံထူထောင်ရေးခေတ်တွင်မူ လယ်သမား၊ အလုပ်သမားအရေးကို စပ်ဆို သီကုံး သော သီချင်းမျိုးတို့ ခေတ်စား လာလေသည်။
သီချင်းကြီးပိုင်းတွင်မူ လွတ်လပ်ရေးခေတ်မှ စ၍ တော်လှန် ရေးအစိုးရ လက်ထက်တိုင်အောင် သီချင်းကြီးများ ဆိုနည်း ဆိုဟန် တီးကွက်တီးဟန်များ စံနစ်တကျ ရှိ၍ ရှေးမူမပျက် ထိန်းသိမ်းနိုင်လေအောင် အာဏာပိုင်များ၏ အကူအညီဖြင့် ဂီတပညာရှင်များ၊ စာပေပညာရှင်များ ပါဝင်သော အဖွဲ့တစ်ဖွဲ့ ဖွဲ့စည်းကာ ဆောင်ရွက်လျက် ရှိလေသည်။
မဟာဂီတကျမ်းများ ၁။
ကဝိရတနာကျမ်း ၂။
မဟာကဗျာကျမ်း (ပထမတွဲ) ၃။
မဟာကဗျာကျမ်း (ဒုတိယတွဲ) ၄။
ကဗျာသင်္ဂဟမေဒနီကျမ်း ၅။
တေးမဟာတော်ဝင် ၆။
ရာဇဝံသတေးကဗျာ ၇။
မဟာဂီတမေဒနီကျမ်း ၈။
မဟာဂီတပေါင်းချုပ်ကြီး (ဦးပြုံးချို) ၉။
မဟာဂီတပေါင်းချုပ်ကြီး (မာဏဝ) ၁၀။
မဟာဂီတဓာတ်ပြားသီချင်းပေါင်းချုပ်(ပဌမတွဲ) ၁၁။
ကဗျာ့ဘဏ်တိုက် ၁၂။
နောက်တွေ့ ရှေးသီချင်းကြီးများ ၁၃။
ဂီတဝိသောဓနီကျမ်း ၁၄။
ရွှေနန်းသုံးမဟာဂီတပေါင်းချုပ် ၁၅။
သဗ္ဗဂီတက္ကမပကာသနီကျမ်း ၁၆။
မြဝတီမင်းကြီး သီချင်းစု ၁၇။
ဘာချာသိပ္ပဝိစိတြကဗျာ့ရာသီကျမ်း ၁၈။
ရာဇမတ္တဟာသမဉ္ဇရီကျမ်း ၁၉။
ဟာသဇဝနိကဉာဏမဉ္ဇရီကျမ်း (မုံရွေးမဟာဂီတ) ၂၀။
တူရိယာဒိပကာသနီကျမ်း ၂၁။
ရွှေနန်းထွက်မဟာဂီတကျမ်းကြီး ၂၂။
မဟာဂီတအသစ် ၂၃။
ဂီတာလင်္ကာရဒီပနီကျမ်း ၂၄။
ဂီတာလင်္ကာရဒီပနီကျမ်း (ခေါ်) ဂီတသိပ္ပံအခြေခံ ၂၅။
ပ​ဒေသာသီချင်းများ ၂၆။
မြန်မာစာညွန့်ပေါင်းကျမ်း (ပထမတွဲ) ၂၇။
မြန်မာစာညွန့်ပေါင်းကျမ်း (ဒုတိယတွဲ) ၂၈။
မြန်မာစာညွန့်ပေါင်းကျမ်း (တတိယတွဲ) ၂၉။
မြန်မာစာညွန့်ပေါင်းကျမ်း (စတုတ္ထတွဲ) ၃၀။
မြန်မာစာညွန့်ပေါင်းကျမ်း (ပဉ္စမတွဲ) ၃၁။
မြန်မာစာညွန့်ပေါင်းကျမ်း (ဆဌမတွဲ) ၃၂။
မြန်မာစာညွန့်ပေါင်းကျမ်း (သတ္တမတွဲ) ၃၃။
မြန်မာစာညွန့်ပေါင်းကျမ်း (အဋ္ဌမတွဲ) ၃၄။
နိုင်ငံတော်မူ မဟာဂီတကျမ်း ၃၅။
မဟာဂီတအဖွင့် ခက်ဆစ်အဖြေများ (ပထမတွဲ) ၃၆။
မဟာဂီတအဖွင့် ခက်ဆစ်အဖြေများ(ဒုတိယတွဲ) ၃၇။
အခြေခံ ကြိုးသီချင်းတစ်ဆယ့်သုံးပုဒ်အဖွင့် ၃၈။
ထံတျာတေပြဿနာ ၃၉။
လောကဂီတ ၄၀။
ကျောင်းသုံးသီချင်းပဒေသာ (ပထမအုပ်) ၄၁။
ကျောင်းသုံးသီချင်းပဒေသာ (ဒုတိယအုပ်) ၄၂။
ကျောင်းသုံးသီချင်းပဒေသာ (ဖြည့်စွတ်အုပ်) ၄၃။
လယ်ကွင်းထဲမှ လူထုတေးသံ ၄၄။
ဓလေ့ဘာသာတေးကဗျာများ ၄၅။
ခေတ်ဟောင်းဓာတ်ပြားသီချင်းပေါင်းချုပ်ကြီး ၄၆။
လက်ရွေးစင်ကာလပေါ်သီချင်းညွန့်ပေါင်းကြီး ၄၇။
မဟာဂီတပေါင်းချုပ်စွယ်စုံကျမ်း ၎င်းကျမ်းတို့ကိုပြုစုသောပညာရှင်များမှာ ဣန္ဒာဝဇီရ၊ ဆရာကြီးသခင်ကိုယ်တော်မှိုင်း၊ကျိုက်လတ်ဦးပြုံးချို၊ ဒီးဒုတ်ဦးဘချို၊မာဏဝ(လှသမိန်)၊သုတေသီမောင်မောင်၊မဟာဝိဇ္ဇာ ဦးမောင်မောင်တင်(ကထိက)၊ဦးဖိုးလတ် (ရှေးဟောင်းသုတေသနညွှန်ကြားရေးဝန်ဟောင် း)၊ဦးသော်ဇင်၊ဦးကျော်ထွန်း၊မုံရွေးဆရာတော်၊မြဝတီမင်းကြီးဦးစ၊မှော်ဘီဆရာသိန်းကြီး၊ဆန်းညွန့်ဦး ဦးလှခင်....စသည်တို့ဖြစ်သည်။
မဟာဂီတပေါင်းချုပ်ကြီးအသစ်ကိုမူ မြန်မာစာပေပညာရှင်ဒဂုန်ဦးလှကြွယ်က ပြုစုလျက်ရှိပြီးသီချင်းပုဒ်ရေပေါင်း၈၀၀ကျော်ပါဝင်မည်ဟုခန့်မှန်းထားသည်။
ဦးပြုံးချို၏ မဟာဂီတတ္ထဒီပနီကျမ်းမှာမူပြုစုနေစဉ် ဦးပြုံးချိုမှာကွယ်လွန်သွားခဲ့သဖြင့် ထိုကျမ်းမှာ မပြီးဆုံးခဲ့ပေ။
မြန်မာ့စွယ်စုံကျမ်း၊ အတွဲ(၁၀) ကိုးကား Category:ဂီတ။
မြန်မာသဒ္ဒါ ဆိုသည်မှာ မြန်မာဘာသာစကားအတွက် သတ်မှတ်ထားသော စည်းမျဉ်းဥပဒေသ ဖြစ်သည်။
ဘာသာစကားတိုင်း၌ ကိုယ်ပိုင်သဒ္ဒါများရှိကြ၏။
သဒ္ဒါဟူသောပုဒ်သည် ပါဠိဘာသာစကား၏ သဒ္ဒ ဟူသောပုဒ်မှ ဆင်းသက်လာ၍ အသံ ဟုအနက်ရရှိသည်။
အသံများတွင် အဓိပ္ပာယ်ရှိသောအသံ နှင့် အဓိပ္ပာယ်မရှိသောအသံ ဟူ၍ရှိရာ အနက်အဓိပ္ပာယ်ရှိသော အသံကို အစွဲပြု၍ ရေးသားထားသောကြောင့် သဒ္ဒါဟု ခေါ်ဆိုသည်။
လူတို့၏ နှုတ်မှထွက်သော အသံကို ဆိုလိုသည့် အဓိပ္ပာယ်ရရှိစေရန် စနစ်တကျရေးသားသည့် စည်းမျဉ်းစည်းကမ်းပင်ဖြစ်သည်။
သဒ္ဒါတွင် အရေးအသားပုံစံအားဖြင့် အခြေခံကြဆုံးမှာ အက္ခရာများဖြစ်သည်။
အက္ခရာကို ဗျည်းနှင့် သရ အဖြစ်ခွဲနိုင်ကာ သရအက္ခရာ (၁၁) လုံးနှင့် ဗျည်းအက္ခရာ (၃၃) လုံး၊ ပေါင်းစပ်သော် မြန်မာဘာသာစကားတွင် အက္ခရာ (၄၄) လုံးရှိသည်။
ထိုအက္ခရာများကို အသုံးပြု၍ အဓိပ္ပာယ်ပေါ်လွင်စေသော စကားအစိတ်အပိုင်းများကို ဖွဲ့စည်းရသည်။
ထိုအစိတ်အပိုင်းများကို နာမ်၊ နာမ်စား၊ ကြိယာ၊ နာမဝိသေသန၊ ကြိယာဝိသေသန၊ ဝိဘတ်၊ သမ္ဗန္ဓ၊ ပစ္စည်း၊ အာမေဋိတ် ဟူ၍ မြန်မာသဒ္ဒါ၌ ခေါ်ဆိုကြသည်။
ဤသည်ကိုပင် ဝါစင်္ဂ (၉) မျိုးဟု သတ်မှတ်သည်။
အခြေခံဝါကျများ လူ၊ ငါး၊ ယောက်ျား အစရှိသည်တို့ကဲ့သို့သော အမည်စကားလုံးကို နာမ် ဟုခေါ်သည်။
စား၊ သေ၊ ရှိ အစရှိသည်တို့ကဲ့သို့သော ပြုခြင်း ဖြစ်ခြင်း ရှိခြင်းကို ပြသည့် စကားလုံးကို ကြိယာဟု ခေါ်သည်။
နာမ်နှင့် ကြိယာကို အချင်းချင်းဖြစ်စေ၊ သင့်လျော်သော နောက်ဆက်ဖြင့် ဖြစ်စေ ပူးတွဲလျှင် လိုရာဝါကျကို ရ၏။
မြန်မာဝါကျသည် ကြိယာနှင့် အဆုံးသတ်သည်။
စကားလုံး တစ်ခုနှင့်တစ်ခု မည်သို့ စပ်ဆိုင်သည်ကို ပြလိုလျှင် လိုအပ်သော နောက်ဆက်ဖြင့် ပြ၏၊ ပြယုဂ်-နေပူသည်-၌ 'ပူ'သည် ကြိယာဖြစ်ကြောင်းကို 'သည်' နောက်ဆက်က ပြသည်။
မောင်ဘသည် စာရေးဖြစ်၏-၌ 'မောင်ဘ'သည် ကတ္တား ဖြစ်ကြောင်းကို 'သည်'နောက်ဆက်က ပြသည်။
နောက်ဆက်မဲ့ 'စာရေး'သည် 'မောင်ဘ'ဟူသော ကတ္တား၏ အဖြစ်ကို ဖော်ပြ သော အဖြည့်စကားလုံး ဖြစ်သည်။
'ဖြစ်'သည် ကြိယာဖြစ် ကြောင်းကို '၏' နောက်ဆက်က ပြသည်။
ခွေးသည် လူကို ကိုက်၏- 'ကို'သည်'လူ'ဟူသော ကံ နောက်က တွဲသော နောက်ဆက်ဖြစ်သည်။
အစိုးရသည် မောင်ဘကို မြို့အုပ် ခန့်၏-၌ နောက်ဆက်မဲ့ 'မြို့အုပ်'သည် 'မောင်ဘ'ဟူသော ကံအား တစ်စုံတစ်ခု ပြုလုပ် သည်ကို ဖော်ပြသည့် အဖြည့်စကားလုံး ဖြစ်သည်။
လူကလေးသည် လက်ဆောင်ကို ဆရာအား ပေး၏-၌ 'ဆရာ'သည် လက်ခံသူ ဖြစ်ကြောင်းကို 'အား' နောက်ဆက်က ပြသည်။
သူတို့သည် ရန်ကုန်မှ မန္တလေးသို့ သွားကြသည်-၌ 'ရန်ကုန်'သည် ထွက်ခွာရာ ဖြစ်ကြောင်းကို 'မှ' နောက်ဆက်က ပြသည်။
'မန္တလေး'သည် ရှေးရှူရာ ဖြစ်ကြောင်းကို 'သို့'နောက် ဆက်က ပြသည်။
မိုးကြိုးနန်းမှာ ကျသည်-၌ 'နန်း'နောက်ကတွဲသော 'မှာ' သည် နေရာကိုပြသည့် နောက်ဆက် ဖြစ်သည်။
ဤအိုင်သည် ရှေး၌ မရှိ-၌ 'ရှေး' နောက်ကတွဲသော '၌' သည် ကာလကို ပြသည့် နောက်ဆက် ဖြစ်သည်။
ငါ့ကြောင့် မင်း ဆင်းရဲပေသည်-၌ 'ငါ့'နောက်ကတွဲသော 'ကြောင့်'သည် အကြောင်းပြသည့် နောက် ဆက် ဖြစ်သည်။
နာမ်ပေါင်းကြိယာ နောက်ဆက်မဲ့ နာမ်နှင့် ကြိယာပေါင်း၍ ဖြစ်သော ကြိယာများလည်း ရှိသေး၏။
ပြယုဂ်-တောင်တို့သည် အခိုးထွက်ကုန်၏-၌ 'တောင်'သည် ကတ္တား၊ 'အခိုးထွက်'သည် ကြိယာ ဖြစ်၏။
ယင်းကြိယာ၌ 'အခိုး'ဟူသောနာမ်ကို 'ထွက်'ဟူသော ကြိယာနှင့် ပေါင်းထား၏။
တောင်တို့မှ အခိုးသည် ထွက် ၏-ဟု မဆိုဘဲ၊ တောင်တို့သည် အခိုးထွက်ကုန်၏-ဟု ဆိုခြင်း ဖြစ်သည်။
ထိုနည်းအတူ ရတနာ ကျောက်သည် အရောင်ထွက်၏-ဆိုရာ၌ 'အရောင်ထွက်'သည် နာမ်ပေါင်း ကြိယာဖြစ်၏။
ငါသည် တန်ခိုးကြီး ၏။
ငါ့သန်လျက်ကား သံကောင်း၏။
ဤပန်းသည် အဆင်းလှ၏ အစရှိသည်တို့၌ လည်း 'တန်ခိုးကြီး'၊ 'သံကောင်း'၊ 'အဆင်းလှ'တို့သည် နာမ်ပေါင်းကြိယာများ ဖြစ်ကြ၏။
နာမ်စား နာမ်၏အစားသုံးသော စကားလုံးကို နာမ်စားဟု ခေါ်၏။
(၁) ပြောသူက မိမိကိုယ်ကို ညွှန်သော နာမ်စား။
ငါသည် မိခင်ဘခင်တို့ကို လုပ်ကျွေး၏။
ကျွန်ုပ်သည် ညောင်စောင့်နတ်ကို ထမင်း ပို့ပါမည်။
ရထားနောက်က အကျွန်ုပ် လိုက်ပါမည်။
(၂) ပြောဆိုသူက နာခံသူကို ညွှန်သောနာမ်စား။
ငါ့ကြောင့် မင်း ဆင်းရဲပေသည်။
နင့်ကိုသာ ငါလိုလှ၏။
သင့်ကို ငါမခေါ်။
ညည်းနှင့် ငါလိုက်ပါရစေ။
ခင်ဗျားတို့ နိုင်ငံတွင် ကျွန်ုပ်တို့ မနေနိုင်ပါ။
ပြောဆိုသူနှင့် နာခံသူတို့ ပြောဆိုရာ ပြောဆိုကြောင်း ဖြစ်သော အပြောခံ ပုဂ္ဂိုလ်အရာဝတ္ထုကို ညွှန်သောနာမ်စား။
သူတို့ ပြေးကြလေပြီ။
ချင်း၏ စကားကို မယုံအပ်။
ယင်းကို ငါတို့ မနှစ်သက်ကြ။
သင်းလာမှ ငါသွားမည်။
လူတို့သည် မိမိတို့ အိမ်မှ ထွက်ပြေးကြ၏။
ကြိယာနာမ်။
နာမ်သဘော သက်ရောက်သော ကြိယာကို ကြိယာနာမ်ဟု ခေါ်သည်၊ နာမ်၏အစား သုံးနိုင်သည်။
(၁) ကြိယာရှေ့က 'အ'ကို ထားလျှင် ကြိယာနာမ် ဖြစ်၏။
ဤမြို့၌ အစားအသောက် ပေါ၏။
ကြိယာနောက်က 'ခြင်း'ကို ထားလျှင်လည်း ကြိယာ နာမ် ဖြစ်၏။
ဆံပင်တို့သည် ကျွတ်ပြတ်ခြင်းကြောင့် နည်းပါးကုန်၏။
(၃)ကြိယာနောက်က 'ရန်'၊ 'ဘို့'၊ 'ဘွယ်'၊ 'ဘွယ်ရာ'၊ 'ရာ'၊ 'စရာ' တို့ဖြင့် တွဲသော ကြိယာနာမ် သဘော သက်ရောက်သည့် အဖွဲ့များလည်း ရှိသေး၏။
ပြယုဂ်- သင်၌ ကြောင့်ကြရန် မရှိ။
ပြောဘို့ ဟောဘို့ကား လိုရင်း မဟုတ်။
ဤခဲဘွယ် ပြစ်တင်ကဲ့ရဲ့ဘွယ်ရာ ဖြစ်သနည်း။
သူတို့၌ မှီခိုရာ မရှိ။
စားစရာ ရောက်လာပြီ။
နာမဝိသေသန နာမ်ကို ထူးခြားစေသော ပုဒ်ကို နာမဝိသေ သနဟု ခေါ်သည်။
(၁) ဂုဏ်အရည်အချင်း ပြသည့် နာမဝိသေသန။
ကောင်းသောလူ ဟူသည့် ဂုဏ်အရည်အချင်းပြသော နာမဝိသေန၌ ထူးခြားစေသော ကြိယာ 'ကောင်း' နှင့် ထူးခြားအပ်သောနာမ် 'လူ'ကို 'သော' နောက်ဆက်က ဆက်ပေး၏။
'ကောင်းသောလူ'ဟူ၍ မဆိုဘဲ 'လူကောင်း'ဟူ၍လည်း ကြိယာကို နာမ်နောက်က နောက်ဆက် မပါဘဲလည်း ထားနိုင်သည်။
(၂) အညွှန်းနာမဝိသေသန။
မည်သည့်ပုဂ္ဂိုလ် အရာဝတ္ထုကို ဆိုလိုသည်ဟု ညွှန်ပြသော နာမဝိသေသနကို အညွှန်းနာမဝိသေသနဟု ခေါ်သည်။
နာမ်ရှေ့က ကပ်၍ ထားရသည်။
(က) 'ထို'သည် ဖော်ပြပြီးသောနာမ်ကို ညွှန်ပြသည်။
သိဝိရာဇ်မင်းကြီး မင်းပြု၏။
ထိုသိဝိရာဇ်မင်းကြီး၏ သားတော်ကား သိဉ္စည်း အမည်ရှိ၏။
(ခ) 'ဤ'၊ 'သည်'တို့သည် အနီးရှိနာမ်ကို ညွှန်ပြကြသည်။
ဤအရုပ်ကား အဘယ် အရုပ်နည်း။
သည်သူကို ငါမသိ။
ထိုသို့သော အစာကို မစားနှင့်-ဟု ဆိုလျှင် 'ထိုသို့သော'သည် အထက်က ဖော်ပြချက်နှင့် ညီသော ဟု အနက်ရ၏။
ဤသို့သော ဂုဏ်လည်း ရှိ၏-ဟု ဆိုလျှင် 'ဤသို့သော' သည် ယခု ဖော်ပြချက်နှင့် ညီသောဟု အနက်ရ၏။
(ဂ) '၎င်း'နှင့် 'ယင်း'သည် 'ထို' နှင့် အသုံး၏တူ။
၎င်း သင်္ဃာတော်များကို မင်းကြီးက ဆွမ်း ကပ်လှူ၏။
ယင်း စကားကိုလည်း ပြောဆိုပေမည်။
(ဃ) ညွှန်ပြထားသော နာမ်ကို သေချာစွာ မဖော်ပြလျှင် 'အကြင်'ကို သုံးသည်။
များသောအားဖြင့် 'အကြင်'ဝါကျကို 'ထို' ဝါကျဖြင့် ဟပ်၏၊ အကြင် မိန်းမတို့၌ အပြစ်ခြောက်ပါး ရှိ၏။
အကြင်အရပ်၌ ဤစာကို ငါ ရ၏။
ထို အရပ်သို့ ငါ သွားအံ့၊ (၃) မေးခွန်း နာမဝိသေသန။
ဤသူကား အဘယ်သူနည်း။
ဘယ်သူ ကြံဆောင်ပေလိမ့်နည်း။
ငါတို့အဆွေငါးများ အတီအရပ်မှ လာကြသနည်း။
ငါ၏ မိဖုရား ဖုဿတီ မည်သည့်အရပ်မှာ ဖြစ်လေသနည်း။
အရေအတွက် အတိုင်းအတာကို ပြသော နာမဝိသေသန။
ထိုသူမှာ သားနှစ်ယောက် ရှိ၏။
ထိုနေ့၌ပင်လျှင် ငါးရာသော အမှူးအမတ်တို့ အိမ်ဝယ်လည်း သတို့သား ငါးရာတို့ကို ဖွားမြင် လေကုန်၏။
လူအပေါင်းတို့သည် ဝမ်းမြောက်ကြကုန်၏။
တစ်စုံတစ်ယောက် သူတို့မျှ မမြင်ချေ။
ဆရာသည် အလုံးစုံသော ပရိသတ်တို့အား ဟောကြား၏။
သူတကာကို မပြောနှင့်။
လူခပ်သိမ်းတို့ ရောင့်ရဲလွယ်ကုန်သည်။
မင်းကြီးလည်း အသီးသီးသော မြို့ရွာသို့ တမန် စေလွှတ်တော်မူ၏။
ကုန်သည် တစ်ဦး၊ ပုတီး နှစ်ကုံး၊ နွား သုံးကောင်၊ မျဉ်းလေးကြောင်း၊ လက်စွပ် နှစ်ကွင်း၊ ခုံ တစ်ခု၊ ဖျာ နှစ်ချပ်၊ အပ် သုံးချောင်း၊ ကြိုးတစ်ခွေ၊ စကား တစ်ခွန်း၊ မြင်းငါး စီး၊ လှေသုံးစင်း၊ ထင်း တစ်စည်း၊ စာတစ်စောင်၊ ဘိနပ် တစ်စုံ၊ ဘုရားတစ်ဆူ၊ အိမ်နှစ်ဆောင်၊ ကြက်သွန်တစ်တက်၊ စပျစ်သီး တစ်တွဲ၊ ဆပ်ပြာနှစ်တုံး၊ အုတ် နှစ်ထပ်၊ အင်္ကျီ နှစ်ထည်၊ ညောင်လေးပင်၊ ရဟန်း သုံးပါး၊ ပိုက်ဆံ တစ်ပြား၊ ငှက်ပျော တစ်ဖီး၊ ခြေ နှစ်ဖက်၊ ကိုယ်စိတ် နှစ်ဖြာ၊ သေနတ် ငါးလက်၊ တောင်း နှစ်လုံး၊ စက္ကူ သုံးလွှာ၊ မြစ် နှစ်သွယ်၊ လူ တစ်ယောက်၊ ခြေစွပ် တစ်ရံ၊ နွား တစ်ရှဉ်း ဟူ၍ 'ဦး'၊ 'ကုံး'၊ 'ကောင်' အစရှိသော သင့်လျော်သည့် စကားလုံးဖြင့် နာမ်၏ အမျိုးအစားကို လိုက်၍ အရေအတွက်ကို ပြသည်။
တောတစ်တော၊ အိမ်တစ်အိမ် ဟူ၍ တစ်ခါတစ်ရံ နာမ်ကို ထပ်၍လည်း သုံးနိုင်သည်။
အောက်ပါတို့သည် နာမဝိသေသနသဘော သက်ရောက် သော အဖွဲ့များ ဖြစ်ကြ၏။
(၁) '၏သည် ပိုင်ဆိုင်ရာ ပြသော နောက်ဆက် ဖြစ်သည်။
သင်၏စာအုပ်ကို ငါ မယူပါ-၌ 'သင်၏'သည် စာအုပ်ကို ပိုင်ဆိုင်ခြင်းအနက်ဖြင့် ထူးခြားစေ၏။
'၏' ကြေလျှင် အောက်မြစ်သံ ကျန်ရစ်ခဲ့၏။
သင့်စကားကို ငါနားထောင်မည်-၌ 'သင့်'သည် 'သင်၏'ကို ဆိုလိုသည်။
ပုဂ္ဂိုလ်တစ်ဦးကို ဂုဏ်ဖြင့် တစ်မျိုးတစ်မည် ဆင့်၍ ခေါ်သောအမည်။
ဂေါတမ မြတ်စွာဘုရား-၌ 'ဂေါတမ'သည် 'မြတ်စွာဘုရား'၏ အမည်ဖြစ်၍ နာမဝိသေသန သဘော သက်ရောက်၏။